יצחק ויסוקר

יצחק (איציק) ויסוקר (נולד ב-18 בנובמבר 1944) הוא כדורגלן עבר ישראלי ששיחק בעמדת השוער, לדעת רבים גדול שוערי הפועל פתח תקווה ואחד מגדולי השוערים בכדורגל הישראלי. במשך למעלה מ-12 שנים שיחק בהרכב הראשון של נבחרת ישראל. אחיו הבכור היה השוער יעקב ויסוקר.

קריירה
ויסוקר החל לשחק כחלוץ במחלקת הילדים של הפועל פתח תקווה תחת שרביטו של המאמן יעקב קרלינסקי. יחד איתו בקבוצה גדלו כדורגלנים שברבות הימים הובילו את הכדורגל בישראל להישגים כמאמנים וכמנהלים, ביניהם דרור קשטן, יחזקאל בן טובים (נבחרת הנוער), גדעון מרקוס (מנהל ומאמן מחלקת הנוער) וניסים קלדרון (מנהל והיסטוריון הפועל פתח תקווה). באחד האימונים נפצע השוער הקבוע והמאמן ביקש ממנו לעמוד בשער באומרו "אתה הרי האח של יעקב ויסוקר". כבר באותה עונה זומן ויסוקר לנבחרת הנערים של ישראל ומאז שיחק בנבחרות ישראל בכל הגילאים, תמיד כשוער ראשון.

הופעתו הראשונה בנבחרת ישראל הבוגרת הייתה ב-1963 בניצחון 1–0 על נבחרת דרום וייטנאם. השתתף יחד עם הנבחרת בגביע אסיה 1964, במונדיאל 1970, באולימפיאדת מונטריאול (1976) ובמשחקי אסיה 1974. בסך הכל רשם 69 הופעות במדי הנבחרת.

בתקופתו הייתה הפועל פתח תקווה קבוצה שנאבקה מדי שנה על תואר האליפות (הוא הגיע לאחר עונות האליפויות), אך ויסוקר לא זכה איתה בשום תואר. בעונת המשחקים 1975/1976 ירדה הקבוצה לראשונה בתולדותיה לליגה השנייה (לאחר הפסד להפועל כפר סבא משער של ישראל פוגל), ושנה לאחר מכן עבר ויסוקר למכבי נתניה ובעונתו הראשונה בקבוצה זכה בדאבל - אליפות וגביע המדינה, כמו גם בראשות הבית של הקבוצה בגביע האינטרטוטו. בשנת 1980 זכה עם מכבי נתניה באליפות נוספת, ונבחר לכדורגלן העונה בישראל. בשלהי הקריירה שלו שיחק ויסוקר תקופה קצרה בהכח רמת גן עד שפרש ממשחק פעיל.

ויסוקר עבר מספר פציעות קשות. כאשר שיחק במסגרת אליפות צה"ל בשנת 1964 נשברה רגלו כתוצאה מתיקול עם שחקן יריב, דבר שאילץ את ויסוקר לעבור תקופת החלמה של כשנה. בשנת 1968 נפצע ויסוקר פעם נוספת במהלך משחק במסגרת אליפות צה"ל בו נשברה כתפו על ידי כדורגלן מכבי רחובות, והיא חוברה בברגי פלטינות. בזמן אימון הנבחרת הוא ספג פגיעה חמורה בשוק רגלו כתוצאה מהיתקלות עם שייע פייגנבוים. למרות הפגיעות ויסוקר לא ויתר והמשיך לשחק בהצטיינות, כאשר לדעת רבים הגיע לשיאו במשחק מפורסם נגד הפועל תל אביב, שבו ניצחה קבוצתו, הפועל פתח תקווה, 4–3, לאחר שהיו בפיגור 0–3.

אחרי הפרישה 
ויסוקר עבד כנהג בקואופרטיב דן, ולאחר מכן היה שותף בניהול חנות הספורט הראשונה בישראל "ספורט ויסוקר" ברמת גן, ובמקביל אימן את הפועל רמת גן בתקופת תחילת התפוררותה הכספית. ויסוקר הוא מאמן שוערים צעירים בנבחרות הנערים והנוער של ישראל.

תארים
מכבי נתניה
 אליפות: 1977/1978, 1979/1980
 גביע המדינה: 1977/1978

תארים אישיים
כדורגלן העונה בישראל: 1979/1980
 חבר היכל התהילה של הכדורגל הישראלי: 2009

קישורים חיצוניים

 עמוד השחקן באתר מוזיאון הפועל פתח תקווה

הערות שוליים 

שוערי כדורגל ישראלים
כדורגלני נבחרת ישראל
כדורגלני הפועל פתח תקווה
כדורגלני מכבי נתניה
כדורגלני הכח עמידר רמת גן
מאמני כדורגל ישראלים
מאמני הפועל רמת גן
חברי היכל התהילה של הכדורגל הישראלי
מאמני שוערים ישראלים
כדורגלני גביע אסיה 1964
כדורגלני גביע אסיה 1968
כדורגלני מונדיאל 1970
כדורגלנים באולימפיאדת מונטריאול (1976)
משתתפים ישראלים באולימפיאדת מונטריאול (1976)
ישראלים שנולדו ב-1944